Kurdîstan û Tirkîya krîzê ekonomî çend şino xorî beno ke şar nêeşkeno îdareyê xo bikero. Rîya krîzî ra bi  se hezaran kesî bêkar mendî, xeylêk esnafan dikanê xo qefilnayî. Esnafê Amedî zî nê krîzî ra barê xo girewt.
AKP têna xizmetê zengînan keno
Esnafanê Amedî ra Sadun Ozdemîro ke 20 serrî yo esnafê keno tengayîye ke anceno wina ardî ziwan: ''Şar mexduro. Ma nêzanê se bikerê, sera şirê. Vêrî şarî îdareyê xo kerdêne hem zî paştî dayêne yewbînan la nika her kes derdê nanê xo de yo. Ma nêeşkenê nanî bêro keye.  Krîzî peynîya ma ard.  Çew nîno çîyêk nêgeno. Ma zî ameyî bertengê îflasî. Hukmatê AKPyî yo ke sebebê krîz û kaosî yo têna xizmetê zengînan  keno.''
Hûma heqê hukmatê Erdoganî rê meverdo
Esnafêkê  bînî ke semedê asayîşî nêwaşt nameyê xo bido vat:  ''Ma rîyê krîzê ekonomî ra perîşan bîyî. Yew qezencê ma çîno û ma binê deynan de vînî bîyî. Welat de kaos esto.  Polîtîkaya hukmatî mîyaneyê ma şikit. Hukmat heme pereyê nê şarî şerî rê xerc keno. Xora hetêkî ra zî janê Korona esto. Şar wina tengayî de yo la hukma nê prosesî de zî kewto dimayê îşxlakerdişê herranê bînan.  Şar vêşanî ra mireno, ê qesran de pê keyfê xo  ciwîyene.  No edalet o? Hûma heqê ma hukmatê Erdoganî rê meverdo.''
Hînî şar krîzî ra nêeşkeno nefes bîgero
Îlknure Kiliça ke sey bi hezaran de mehliman bêkar a ard ziwan ke krîzo ke her tim zafêr xorî beno heme hemewalatîyan ser o tesîro pîl keno. Kiliçe vat: ''Esnafî nêeşkenê îdareyê xo bikerê. Hemwelatîyî nêeşkenê qicanê ke dibistanan rê qayde bikerê. Bêkarî kar nêvînenê. Hînî şar krîzî ra nêeşkeno nefes bîgero.''
Esnafî dikananê xo qefilnenê
Esnafê 14 serran Suleyman Haciogluyî zî vat: ''Mesrefê ma qezencê ma ra zafêr o.  Çend rojî verê cu 12 esnafan bêrê dikananê xo girewtî. Kar çîn o, ma heta şan dikan de ronişenê. Eke wina dewam bikero ma zî do dikananê xo biqefilnê.  Esnaf nêeşkeno kredî bianco. Ma her çîyî dolarî ser ra genê û her roje qiymetê TLyî yeno war. Xora eke hukmat keso ke ekonîmî ra fehmnêkeno bîyaro sere, halê welatî zî wina beno.''
Sebebê krîzî şer û pêkwtiş ê
Esnaf Omer Akyildizî vist vîrî ke çar serranê peyênan de krîz xorîyêr bîyo û vat: ''Sebebê naye şer û pêkewtiş ê. Şar bêpere û deydanr o. Hînî ma zî tesenê deyna çîyêk bidê. 15 rojî yo ke mi çîyêk nêrot. Dormeyê mi de heme dikanî ameyî qefilnayene. Rewşa ma esnafan zaf xirab a, çew halê ma nêperseno.''
